Návrh 

Nariadenie vlády
Slovenskej republiky

z ..................... 2002,

ktorým sa ustanovujú laboratórne postupy na kvantitatívnu analýzu dvojzložkových zmesí textilných vláken a trojzložkových zmesí textilných vláken

	Vláda Slovenskej republiky podľa § 2 ods. 1 písm. h) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky  nariaďuje:

§ 1

	(1) Týmto nariadením sa transponujú do právneho poriadku Slovenskej republiky smernice Európskych spoločenstiev uvedené v prílohe č. 1.

	(2) Toto nariadenie upravuje laboratórne postupy na kvantitatívnu analýzu (ďalej len „analýza“) dvojzložkových zmesí textilných vláken a trojzložkových zmesí textilných vláken, vrátane prípravy skúšobných vzoriek a skúšobných vzoriek na analýzu na účely určenia zloženia textilných výrobkov1) uvádzaných na trh.

§ 2

	Na účely tohto nariadenia sa rozumie
a)	laboratórnou objemovou vzorkou časť vzorky textilného materiálu predbežne spracovaného na účel odstránenia nevláknových látok, z ktorej sa odoberajú skúšobné vzorky,
b)	skúšobnou vzorkou vzorka vhodnej veľkosti na analýzu získaná z laboratórnych objemových vzoriek z násady predmetov určených na analýzu,
c)	skúšobnou vzorkou na analýzu časť skúšobnej vzorky, z ktorej sa má určiť jednotlivý skúšobný výsledok.

§ 3

	(1) Každá fyzická osoba alebo právnická osoba, ktorá laboratórne určuje zloženie textilných výrobkov1) uvádzaných na trh, je povinná postupovať
a)	pri príprave skúšobných vzoriek a skúšobných vzoriek na analýzu podľa prílohy č. 2,
b)	pri analýze dvojzložkových zmesí textilných vláken podľa prílohy č. 3,
c)	pri analýze trojzložkových zmesí textilných vláken podľa prílohy č. 4.

____________________
1)  § 1 ods. 1 písm. a) vyhlášky Ministerstva hospodárstva Slovenskej republiky č. 18/1999 Z. z., ktorou sa    
    ustanovujú podrobnosti označovania zloženia a spôsobe zaobchádzania s textilnými výrobkami.               
(2)  Ak fyzická osoba alebo právnická osoba skúša také dvojzložkové zmesi textilných vláken textilných výrobkov uvádzaných na trh, pre  ktoré  nie  je  určená   žiadna  záväzná  metóda analýzy,  určí zloženie  textilných výrobkov1) metódou, ktorú si vyberie.

§ 4

	(1) Každá fyzická osoba alebo právnická osoba, ktorá postupuje podľa § 3, je povinná vypracovať správu o výsledku analýzy zmesí textilných vláken.

	(2) Správa o výsledku analýzy zmesí textilných vláken obsahuje
a)	varianty, ktoré sa použili na analýzu, popis použitých postupov, výsledky reakcií a opravy,
b)	podrobnosti o každej osobitnej predbežnej príprave vzoriek,
c)	jednotlivé výsledky a ich aritmetický priemer zaokrúhlený na jedno desatinné miesto,
d)	ak je to možné, presnosť metódy pre každú zo zložiek podľa prílohy č. 4 časť IV,
e)	stupeň presnosti použitej metódy podľa § 3 ods. 2, ak je známy.

§ 5

	Toto nariadenie nadobúda účinnosť 1. februára 2003.